3. ลักษณะการประกอบธุรกิจ

ความเป็นมาของบริษัท การเปลี่ยนแปลงและพัฒนาการที่สำคัญ

บริษัท อีเทอเนิล เอนเนอยี จำกัด (มหาชน) เดิมชื่อบริษัท ซีฮอร์ส จำกัด (มหาชน)
จัดตั้งขึ้นเมื่อปี พ.ศ. 2530 ทุนจดทะเบียนเริ่มแรก 30 ล้านบาทในชื่อบริษัท ซีฮอร์ส จำกัด
โดยกลุ่มของ นายเกียรติศักดิ์ มหัทธนาดุลย์ วัตถุประสงค์ในการจัดตั้ง
เพื่อประกอบกิจการส่งออกอาหารทะเลแช่แข็งและอาหารทะเลกระป๋อง
โดยเริ่มการผลิตอาหารทะเลแช่แข็ง

ในปี 2533 ได้ร่วมลงทุนในบริษัทย่อย คือ บริษัท ขอนแก่น คอร์เปอเรชั่น (1990) จำกัด
ซึ่งเป็นบริษัทย่อย โดยถือหุ้นร้อยละ 93% ของทุนจดทะเบียน 10 ล้านบาท
เพื่อดำเนินการจำหน่ายอาหารทะเลแช่แข็งในภาคตะวันออกเฉียงเหนือ

ในเดือน มกราคม 2535 ได้รับเป็นบริษัทจดทะเบียนในตลาดหลักทรัพย์แห่งประเทศไทย
โดยมีทุนจดทะเบียน 180 ล้านบาท ได้แปลงสภาพเป็นบริษัทมหาชน และได้เปลี่ยนชื่อบริษัทเป็นบริษัท
ซีฮอร์ส จำกัด (มหาชน) เมื่อวันที่ 29 กรกฎาคม 2536 ต่อมาได้เปลี่ยนชื่อเป็น บริษัท อีเทอเนิล
เอนเนอยี จำกัด (มหาชน) เมื่อวันที่ 6 ตุลาคม 2552

ในปี 2549 คณะกรรมการบริษัทได้มีมติขยายธุรกิจไปในด้านพลังงาน
ธุรกิจการจำหน่ายอุปกรณ์สื่อสารและเทคโนโลยีชั้นสูงและได้เพิ่มทุนจดทะเบียนจาก 180 ล้านบาท
เป็น 2,780 ล้านบาท โดยมีผู้ถือหุ้นกลุ่มใหม่ คือ กลุ่มของนายวรเจตน์ อินทามระ และ
นายสมโภชน์ อาหุนัย เข้าถือหุ้น ร้อยละ 78.38 และ 15.14 รวมเป็นร้อยละ 93.52
ขณะที่กลุ่มมหัทธนาดุลย์ ลดสัดส่วนลงเป็นร้อยละ 4.88
การดำเนินธุรกิจด้านอาหารยังคงดำเนินการโดยกลุ่มมหัทธนาดุลย์
และกลุ่มใหม่ดำเนินธุรกิจด้านพลังงาน

ในปี 2550 บริษัทลงทุนซื้อหุ้นสามัญของบริษัท บุญเอนก จำกัด ทั้งหมด ซึ่งเป็นบริษัทย่อย โดยมี
บริษัทเจริญพรพลังงาน จำกัด เป็นบริษัทย่อยทางอ้อม มูลค่า 1,318 ล้านบาท
เพื่อลงทุนซื้อที่ดินสำหรับสร้างโรงงานผลิตเอทานอลและปลูกมันสำปะหลัง ที่จังหวัดนครราชสีมา
และได้รับบัตรส่งเสริมการลงทุนจากคณะกรรมการส่งเสริมการลงทุน

ในปี 2551 ได้จัดตั้งบริษัทย่อยคือบริษัท ซีฮอร์ส ฟูดส์ จำกัด ทุนจดทะเบียน 60 ล้านบาท
บริษัทถือหุ้นร้อยละ 100 วัตถุประสงค์เพื่อเตรียมรับโอนกิจการอาหาร จากบริษัท ซีฮอร์ส จำกัด
(มหาชน) ต่อมาบริษัท ซีฮอร์ส ฟูดส์ จำกัด ได้เปลี่ยนชื่อเป็นบริษัท อีเทอเนิล เอนเนอยี แอนด์
อิเลคทริซิตี จำกัด เมื่อวันที่ 13 มกราคม 2553
พร้อมกับดำเนินการจดทะเบียนเพิ่มวัตถุประสงค์ของบริษัทเพื่อประกอบกิจการผลิตและจำหน่ายกระแสไฟฟ้าจากผลพลอยได้ทางการเกษตรและจากการผลิตเอทานอล

ในปี 2551 บริษัท บุญเอนก จำกัด
ได้โอนสิทธิการเป็นผู้ได้รับการส่งเสริมการลงทุนในกิจการผลิตเอทานอลโดยได้รับอนุมัติจากคณะกรรมการส่งเสริมการลงทุนให้แก่
บริษัท อีเทอเนิล เอนเนอยี จำกัด (มหาชน) หรือบริษัท ซีฮอร์ส จำกัด (มหาชน) ในขณะนั้น
ซึ่งจะป็นผู้ดำเนินการก่อสร้างโรงงานผลิตเอทานอล ตามหนังสือลงวันที่ 21 เมษายน 2551
ดังนั้นบริษัท บุญเอนก จำกัด จะดำเนินการด้านการปลูกมันสำปะหลังจำหน่ายให้แก่บริษัท อีเทอเนิล
เอนเนอยี จำกัด (มหาชน) เท่านั้น และในปีเดียวกันบริษัท บุญเอนก จำกัด
ได้ลดทุนจดทะเบียนจาก 1,500 ล้านบาท ลงเหลือ 600 ล้านบาท
เนื่องจากจะไม่เป็นผู้ประกอบการผลิตเอทานอล และบริษัทได้รับคืนเงินลงทุนเรียบร้อยแล้ว

ในปี 2552 จากผลประกอบการของธุรกิจอาหารที่ประสบผลขาดทุนมา 3
ปีอย่างต่อเนื่องและมีแนวโน้มในอนาคตว่าจะขาดทุนต่อไปซึ่งจะส่งผลกระทบในแง่ลบต่อส่วนของผู้ถือหุ้น
อีกทั้งภาวะการแข่งขันในตลาดธุรกิจอาหารมีการแข่งขันสูง
ต้นทุนการผลิตมีความผันผวนจากราคาวัตถุดิบและราคาน้ำมันที่สูงขึ้น
อีกทั้งกลุ่มผู้ถือหุ้นใหญ่ของบริษัทมีความประสงค์ที่จะประกอบธุรกิจพลังงานทดแทน
คือผลิตเอทานอลเป็นธุรกิจหลักของบริษัท ซึ่งเป็นธุรกิจที่มีอนาคต ดังนั้นที่ประชุมวิสามัญผู้ถือหุ้น ครั้งที่
1/2552 เมื่อวันที่ 31 สิงหาคม 2552 ได้มีมติอนุมัติให้ขายทรัพย์สินส่วนที่เกี่ยวเนื่องกับธุรกิจอาหาร
และเงินลงทุนในหุ้นสามัญของบริษัท ขอนแก่นคอร์เปอเรชั่น (1990) จำกัดให้แก่บริษัท ซีฮอร์ส
อินเตอร์เทรด จำกัด จำนวนเงิน 670 ล้านบาท
ซึ่งเป็นผู้ประกวดราคาเพียงรายเดียวได้ทำสัญญาซื้อขายเมื่อวันที่ 31 กรกฎาคม 2552
ได้ชำระราคาค่าขายทรัพย์สินครบถ้วน
และบริษัทได้โอนกรรมสิทธิ์ในทรัพย์สินที่ขายตามสัญญาให้แก่ผู้ซื้อเป็นที่เรียบร้อยแล้ว
บริษัทจึงรับรู้กำไรจากการขายทรัพย์สินในงบกำไรขาดทุนสำหรับปี 2552
บริษัทยังได้รับอนุมัติจากที่ประชุมผู้ถือหุ้นในคราวเดียวกันให้เปลี่ยนชื่อบริษัทเป็น บริษัท อีเทอเนิล
เอนเนอยี จำกัด (มหาชน) ซึ่งบริษัทได้ดำเนินการเปลี่ยนชื่อบริษัท ตราประทับ
และแก้ไขหนังสือบริคณห์สนธิและข้อบังคับของบริษัทและย้ายสำนักงานใหญ่ของบริษัทไปอยู่ที่กรุงเทพฯ
เป็นที่เรียบร้อยแล้วตั้งแต่วันที่ 6 ตุลาคม 2552